ચેમ્બરના માનદ્ મંત્રી મુરલીધર જાગાણીના જણાવ્યા મુજબ, ‘ભાષા,સંસ્કૃતિ સરખી હોવાના કારણે કચ્છના કંડલા બંદર પાસેની જગ્યા સિંધી નિર્વાસિતોના પુનર્વસન માટે પસંદ કરાઈ હતી. કચ્છના મહારાવે માત્ર રૃ. ૧ના ટોકન ભાવે ૧૫,૦૦૦ એકર જગ્યા ભારત સરકારને આપી હતી. આ જગ્યા લોકોને માલિકી હક્કથી આપવાના બદલે કેન્દ્ર સરકારે લીઝ પટ્ટે આપી હતી. લોકોના પુનર્વસનનું કાર્ય હોવા છતાં લોકો પાસેથી તે સમયના બજારભાવ મુજબ કિંમત ડેવલપમેન્ટ ચાર્જના નામે લેવાઈ હતી. તે સમયે ૧૯૫૦ની આસપાસ રૃ. ૧૦૦૦ના શૅર ઉપર જમીન અપાઈ હતી. લોકો પાસે શૅર લેવાના પૈસા પણ ન હતા. છતાં મહામુશ્કેલીએ તેમણે શૅર ખરીદ્યા હતા. તેના પર લાંબા સમય સુધી ડિવિડન્ડ પણ અપાયું ન હતું. જો આટલા જ રૃપિયાનું અન્યત્ર રોકાણ કર્યું હોત તો તે આજે કરોડો થઈ ગયા હોત. લોકોએ મુશ્કેલ પરિસ્થિતિમાં જમીનની કિંમત ડેવલપમેન્ટ ચાર્જના નામે ભર્યા પછી આજે વર્ષો પછી પણ તે ફ્રી હોલ્ડ થઈ શકતી નથી. આ પ્રશ્ન ઉકેલવાનો જ ચેમ્બરનો એક માત્ર મહત્ત્વનો એજન્ડા છે. ચેમ્બર પોતાની સામાજિક જવાબદારી અદા કરવા લોકોનો અને સંકુલના વિકાસનો આ પાયાનો પ્રશ્ન હલ કરવા કટીબદ્ધ છે. સરકારની નીતિના કારણે સંકુલના લોકોની હાલત એવી સ્ત્રી (આમ જનતા) જેવી થઈ ગઈ છે, જેને માવતરે (ડી.પી.ટી)તો પરણાવી દઈને જવાબદારી પૂરી કરી છે, પરંતુ સાસરિયાં (રાજ્ય સરકાર) તેને સ્વીકારવા તૈયાર થતાં નથી. આથી તે અત્યારે અધવચ્ચે લટકી રહી છે.’